ખરાબ બનાવ સમાચાર રૃપે ચકચાર સર્જે ત્યારે જ ‘લોકો’ એ વિષયમાં જીભ કે કીબોર્ડ ઉપાડે એ સારી વાત નથી. આપણી તંદુરસ્તી જાળવવા આપણે મજદૂરી કરવી પડે. જાગૃત રહેવા માટે પહેલાં જાગવું પડે. ‘બેટી બચાવો’ની સીધી કે આડકતરી રીતે મશ્કરી કરીને મોજ લૂંટવાનું પત્યું હોય તો આપણે પોતે સમસ્યાનો ઉકેલ આપવાનું શરૃ કરવું જોઈએ. સમસ્યા બતાવવી એ સારું કામ છે, પણ સમસ્યાનો ઉકેલ બતાવવો એ સાચું કામ છે. રેપ કે કોઈ પણ પ્રકારનો જાતીય ગુનો આચરનાર સમાજમાંથી જ આવે છે. સરકાર ‘ને ઈશ્વર કશું નહીં કરે તો શું આપણે રેપને વ્યવહારમાં માન્યતા આપી દઈશું? બધા જ પુરુષો એવા જ હોય છે એવું બબડીશું એટલે સમસ્યા હલ થઈ જશે? ચિંતન મનન કરવું રહ્યું. માહિતી સાચી અને પૂરતી મેળવ્યા પછી. થોડું ઘણું વિજ્ઞાન જાણ્યા પછી. આશાની ગેરહાજરી એક સમયે ચાલે, આશાનું મરણ નહીં. સંસાર તથા શક્તિ પરિવર્તનીય છે. આવતી કાલ નહીં તો પરમ દિવસ, વધારે નહીં તો થોડો સારો આવી જ શકે.